Povzetek revizijskega poročila  
Učinkovitost Javnega podjetja Komunala Škofja Loka d.o.o. pri upravljanju neprekinjenega poslovanja na področju oskrbe s pitno vodo

Računsko sodišče je izvedlo revizijo učinkovitosti Javnega podjetja Komunala Škofja Loka d.o.o. (v nadaljevanju: Komunala Škofja Loka) pri upravljanju neprekinjenega poslovanja na področju oskrbe s pitno vodo v obdobju od 1. 1. 2023 do 31. 3. 2024. Po mnenju računskega sodišča je bila Komunala Škofja Loka v obdobju, na katero se nanaša revizija, pri upravljanju neprekinjenega poslovanja na področju oskrbe s pitno vodo delno učinkovita.

Komunala Škofja Loka *ni uvedla sistema upravljanja neprekinjenega poslovanja, ki ga glede na to, da ni izvajalec bistvenih storitev po Zakonu o informacijski varnosti, ni bila dolžna vzpostaviti in vzdrževati.* V okviru javne službe oskrbe s pitno vodo je Komunala Škofja Loka na območju občine v letu 2023 upravljala s 157.046 m javnega vodovodnega omrežja, s katerim se je oskrbovalo s pitno vodo 19.712 prebivalcev. Komunala Škofja Loka ni sprejela posebnih dokumentov, v katerih bi urejala neprekinjeno poslovanje, prav tako neprekinjenega poslovanja ni vključila v strateške dokumente. Komunala Škofja Loka je določene elemente neprekinjenega poslovanja uredila v dokumentaciji, ki jo je pripravila na podlagi predpisov s področja varstva pred naravnimi in drugimi nesrečami ter s področja oskrbe s pitno vodo. Sprejela in uporabljala je Načrt zaščite in reševanja ob motnjah pri oskrbi s pitno vodo, vendar ta ni bil posodobljen vse od leta 2006. Cilji poslovanja na področju oskrbe s pitno vodo so bili določeni v poslovnih načrtih. Komunala Škofja Loka ni opravila analize vpliva na poslovanje in ocene tveganj, prav tako ni sprejela registra tveganj. Komunala Škofja Loka je k neprekinjenemu poslovanju na področju oskrbe s pitno vodo stremela z izvajanjem nalog obvezne občinske gospodarske javne službe ter s postopki in organizacijo dela v Komunali Škofja Loka, s čimer je v praksi zagotavljala neprekinjeno poslovanje na področju oskrbe s pitno vodo.

Komunala Škofja Loka se je z večjim izzivom srečala v letu 2023, ko so vodovodno infrastrukturo, s katero upravlja, prizadele poplave, ki so tudi za Komunalo Škofja Loka predstavljale stresni test. Komunala Škofja Loka je vse aktivnosti, potrebne za povrnitev običajnega delovanja, izvedla sama, pri tem pa nenehno skrbela, da so imeli prebivalci nemoteno, varno in zanesljivo oskrbo s pitno vodo oziroma da so bili v primerih, kjer tega ni bilo mogoče zagotoviti, obveščeni o razglašenem ukrepu preventivnega prekuhavanja pitne vode.

V Komunali Škofja Loka je zadolžitev za zagotavljanje neprekinjenosti storitev informacijskega sistema dodeljena in pogodbeno urejena s posameznimi zunanjimi izvajalci oziroma z občino. Komunala Škofja Loka nima dokumentiranega načrta za neprekinjenost delovanja informacijskega sistema, prav tako ni opravila popisa kritičnih sistemov in delov sistema. Ključna informacijska storitev, ki se nanaša na oskrbo s pitno vodo, je program SCADA, ki omogoča daljinski nadzor in aktivno upravljanje vodovoda. V primeru nedelovanja nadzornega sistema lahko Komunala Škofja Loka ročno izvaja nadzor nad kakovostjo pitne vode in dezinfekcijo, prav tako lahko ročno upravlja črpalke ali preusmerja vodo iz posameznih vodnih virov v sistemu. Ročno upravljanje sistema je v času poplav leta 2023 izvajala na delu sistema, na katerem program SCADA začasno ni deloval.

Računsko sodišče je Komunali Škofja Loka podalo priporočila za izboljšanje poslovanja.

Ljubljana, 11. novembra 2024